L’Associació Lloc de Vida- Buscant Alternatives comença la segona edició del Programa FEMINA
2025-07-24

L’associació Lloc de Vida-Buscant Alternatives de Burjassot ha començat, recentment, la segona edició del programa FEMINA (Sapientia et Progressio). Amb ell, un grup inicial de vint dones transiten, a partir de la segona quinzena de febrer, per uns itineraris integrats i personalitzats els objectius principals dels quals passen per integrar-les en el nou entorn social en el qual s’emmarquen les seues vides; formar-les per a potenciar les seues competències personals, socials, laborals i digitals i, en tercer lloc, orientar-les laboralment perquè milloren les seues oportunitats en el mercat de treball espanyol. El programa FEMINA contempla, també, ensenyar-los a gestionar el pla emocional i sensibilitzar-les en temes que competeixen a una ciutadania socialment compromesa, crítica i activa.

Al final dels seus itineraris, les participants disposaran d’informació útil i d’eines pràctiques; hauran descobert potencialitats i millorat les seues aptituds i actituds per a afrontar el seu procés d’integració sociolaboral que, per regla general, sol ser difícil, incert i moltes vegades prolongat en el temps.

El Programa FEMINA, a través de la Vicepresidència Primera i Conselleria de Serveis Socials, Igualtat i Habitatge, està cofinançat per la Unió Europea en el marc del Programa Fons Social Europeu Plus (FSE+) Comunitat Valenciana 2021-2027, per la Diputació Provincial de València i per la Fundació La Caixa.